b'\n_START_ARTICLE_\nSilja Line\n_START_SECTION_\nHistoria\n_START_PARAGRAPH_\nSuomen H\xc3\xb6yrylaiva Oy (vuodesta 1976 Effoa Oy), ruotsalainen Svea-varustamo ja turkulainen Bore-varustamo perustivat vuonna 1957 yhteisyrityksen Oy Siljavarustamo\xc2\xa0\xe2\x80\x93 Ab Siljarederi. Ensimm\xc3\xa4isen\xc3\xa4 aluksena yhti\xc3\xb6lle hankittiin matkustajalaiva Heimdall, joka sai nimen S/S Silja vuonna 1957. Samana vuonna hankittiin rahtilaiva S/S Warjo, joka kuljetti vain rahtia. My\xc3\xb6hempi\xc3\xa4 rahtialuksia olivat muun muassa M/S Holmia ja M/S Silvia. Yhti\xc3\xb6n ensimm\xc3\xa4inen moottorialus ja samalla ensimm\xc3\xa4inen yhti\xc3\xb6lle rakennettu alus oli M/S Sunnanhav, joka liikenn\xc3\xb6i kes\xc3\xa4n 1959._NEWLINE_Varustamo sai nimens\xc3\xa4 elokuvan Silja \xe2\x80\x93 nuorena nukkunut ja sen p\xc3\xa4\xc3\xa4henkil\xc3\xb6n sointuvan nimen mukaan. _NEWLINE_Ensimm\xc3\xa4iset yhti\xc3\xb6lle rakennetut autolautat olivat M/S Skandia ja M/S Nordia, jotka valmistuivat vuosina 1961 ja 1962 ja edustivat uutta laiva-aikakautta. My\xc3\xb6hemmin 1960-luvulla valmistuivat M/S Fennia  (1966), M/S Botnia (1967) sek\xc3\xa4 M/S Floria (1970)._NEWLINE_Vuonna 1970 Siljavarustamo muutettiin Oy Silja Line Ab -nimiseksi markkinointiyhti\xc3\xb6ksi, ja varustamon laivat siirrettiin sen osakasyhti\xc3\xb6iden omistukseen. Vuonna 1972 k\xc3\xa4ynnistyi ymp\xc3\xa4rivuotinen laivaliikenne Helsingist\xc3\xa4 Tukholmaan uusilla aluksilla M/S Aallottarella ja M/S Svea Reginalla, jotka korvasivat p\xc3\xa4\xc3\xa4asiassa vanhat h\xc3\xb6yrylaivat. T\xc3\xa4lle linjalle tuli jo 1970-luvulla useita uusia aluksia. Bore luopui vuonna 1980 Silja Linen osakkuudesta ja myi matkustaja-aluksensa muille varustamoille. Svea-varustamo puolestaan siirtyi ruotsalaisen Johnson Linesin omistukseen seuraavana vuonna._NEWLINE_Vuonna 1981 valmistuivat Helsingin-linjalle j\xc3\xa4lleen uutta aikakautta edustavat M/S Finlandia ja M/S Silvia Regina. Turku\xe2\x80\x93Tukholma-linjalle valmistuivat vuosina 1985 ja 1986 M/S Svea ja M/S Wellamo. GTS Finnjet siirtyi vuonna 1986 Effoan omistukseen, joka luovutti sen seuraavana vuonna Siljan liikenn\xc3\xb6it\xc3\xa4v\xc3\xa4ksi._NEWLINE_Vuonna 1990 valmistuivat M/S Silja Serenade Effoalle ja vuonna 1991 M/S Silja Symphony Johnson Linesille, johon Svea-varustamo oli yhdistetty. Laivojen toimitus viiv\xc3\xa4styi rakentajatelakan W\xc3\xa4rtsil\xc3\xa4 Meriteollisuuden konkurssin vuoksi, ja toimituksen varmistamiseksi tilaajat meniv\xc3\xa4t telakan toimintaa jatkaneen Masa Yardsin osakkaiksi._NEWLINE_Effoa yhdistyi vuonna 1990 Johnson Linen kanssa Effjohn-varustamoksi. Tuolloin kaikki Siljan laivat saivat hyljelogon my\xc3\xb6s savupiippuunsa\xc2\xa0\xe2\x80\x93 aikaisemmin savupiipussa oli ollut kunkin omistajayhti\xc3\xb6n tunnus. Vuosina 1993\xe2\x80\x931994 Silja Linen alukset M/S Silja Festival ja M/S Frans Suell (my\xc3\xb6h. M/S Silja Scandinavia) liikenn\xc3\xb6iv\xc3\xa4t Euroway-linjalla Malm\xc3\xb6n ja Travem\xc3\xbcnden v\xc3\xa4lill\xc3\xa4. Euroway osoittautui kuitenkin tappiolliseksi, ja alukset siirtyiv\xc3\xa4t Suomen liikenteeseen._NEWLINE_Vuonna 1993 Silja Line vuokrasi k\xc3\xa4ytt\xc3\xb6\xc3\xb6ns\xc3\xa4 Viking Linelle rakenteilla olleen M/S Europan, ja antoi sille nimeksi M/S Silja Europa. Laiva tuli vuokrattavaksi, kun laivan tilaaja Rederi AB Slite ei pystynyt lunastamaan alusta pois rakennuttajatelakalta. Vuosina 1993\xe2\x80\x932001 Silja Line liikenn\xc3\xb6i Vaasanlaivat-yhti\xc3\xb6n kumppanina Vaasa\xe2\x80\x93Uumaja-linjalla M/S Fennialla ja M/S Wasa Queenilla._NEWLINE_Effjohn-varustamon nimeksi muutettiin vuonna 1995 Silja Oy Ab. Vuonna 1999 brittil\xc3\xa4is-bermudalainen monialayhti\xc3\xb6 Sea Containers Ltd osti enemmist\xc3\xb6n t\xc3\xa4st\xc3\xa4 yhti\xc3\xb6st\xc3\xa4, johon my\xc3\xb6s Silja Line fuusioitiin. Ostajayhti\xc3\xb6n p\xc3\xa4\xc3\xa4omistaja oli yhdysvaltalainen miljon\xc3\xa4\xc3\xa4ri James Sherwood. Vuonna 2004 Silja oli kokonaan Sea Containersin omistuksessa.'